《病中步入蔡公桥村落间》
宋代·董嗣杲

水浅篙师劳，况值夏日炎。
舟维蔡桥晚，扶行御顽痁。
谁期村疃中，双屐苔花粘。
同行幸同志，出语无猜嫌。
晓霞晚必雨，故老尝所占。
两行桑麻香，农计得尽觇。
偶闻读书声，白叟依茅檐。
自奋力稼耕，其志方隐潛。
延我坐俄顷，障日西垂帘。
竹床半已弊，暂睡亦安恬。
传酒强我饮，饮绝徒掀髯。
神思偶尔清，吟兴为此添。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。